Pasiūlymas TARYBOS SPRENDIMAS dėl pasiūlymo įtraukti papildomų cheminių medžiagų į Stokholmo konvencijos dėl patvariųjų organinių teršalų A priedą pateikimo Europos Sąjungos vardu /* COM/2013/0131 final - 2013/0073 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2004 m. gegužės 17 d. įsigaliojo Stokholmo konvencija dėl patvariųjų organinių teršalų (toliau – konvencija), patvirtinta Tarybos sprendimu 2006/507/EB[1]. Konvencijos tikslas – apsaugoti žmonių sveikatą ir aplinką nuo patvariųjų organinių teršalų (POT) poveikio. Konvencija nustatyta atsargumo principu grindžiama sistema, kaip likviduoti šiuo metu dvidešimt dviejų prioritetinių POT gamybą, naudojimą, importą ir eksportą, kaip saugiai juos tvarkyti ir šalinti bei kaip likviduoti arba sumažinti tam tikrų POT netikslinį susidarymą ir jų išleidimą į aplinką. Reglamentu (EB) Nr. 850/2004 dėl patvariųjų organinių teršalų[2] Sąjungos teisėje įgyvendinami konvencijoje ir 1979 m. Tolimų tarpvalstybinių oro teršalų pernašų konvencijos protokole dėl patvarių organinių teršalų (toliau – protokolas), patvirtintame Tarybos sprendimu 259/2004/EB[3], nustatyti įpareigojimai. Konvencijos 8 straipsnio 1 dalyje nustatoma, kad bet kuri konvencijos šalis sekretoriatui gali pateikti pasiūlymą įtraukti cheminę medžiagą į konvencijos A, B arba C priedą, kurį tada peržiūri Patvariųjų organinių teršalų kontrolės komitetas (POTKK) pagal 8 straipsnio 3 ir 4 dalis. Pasiūlyme turi būti D priede nurodyta informacija. Priedų pakeitimų priėmimo procedūra nustatyta konvencijos 22 straipsnyje. Remiantis turima moksline informacija ir peržiūros ataskaitomis, taip pat tinkamai atsižvelgus į konvencijos D priede išdėstytus peržiūros kriterijus, matyti, kad dikofolas turi POT savybių. Į 1991 m. liepos 15 d. Direktyvos 91/414/EEB dėl augalų apsaugos produktų pateikimo į rinką[4] I priedą kaip veiklioji medžiaga dikofolas įtrauktas nebuvo[5]. Be to, dikofolas neįtrauktas[6] į 1998 m. vasario 16 d. Europos Parlamento ir Tarybos direktyvos 98/8EB dėl biocidinių produktų pateikimo į rinką[7] I arba IA priedą. Taigi šios medžiagos teikimas rinkai ir naudojimas ES jau nutrauktas arba labai sumažintas. 2008 m., remdamasi Nyderlandų parengtu Dikofolo rizikos profiliu ir apibendrinamąja ataskaita[8], ES pasiūlė įtraukti dikofolą į POT sąrašą pagal protokolą. Be to, POTKK įvertino dikofolą kaip galimą endosulfano pakaitalą. Remdamasis šiuo vertinimu POTKK mano, kad dikofolas atitinka konvencijos D priedo kriterijus, tad turėtų būti laikomas POT. Negalima atmesti galimybės, kad dikofolas vis dar gaminamas, naudojamas arba dideliais kiekiais netyčia išmetamas kitose šalyse. Kadangi ši cheminė medžiaga gali būti toli pernešama aplinkoje, priemonių, kurių imamasi šalies ar Sąjungos mastu, nepakanka siekiant užtikrinti aukšto lygio aplinkos ir žmonių sveikatos apsaugą, todėl reikia imtis veiksmų tarptautiniu mastu. Atsižvelgiant į tai, kad kitas POTKK posėdis vyks 2013 m. spalio mėn., reikėtų, kad Komisija Sąjungos vardu Stokholmo konvencijos sekretoriatui pateiktų pasiūlymą įtraukti dikofolą į A priedą. Tai pozicija, kurios turėtų būti laikomasi Sąjungos vardu taikant SESV 218 straipsnio 9 dalį. 2013/0073 (NLE) Pasiūlymas TARYBOS SPRENDIMAS dėl pasiūlymo įtraukti papildomų cheminių medžiagų į Stokholmo konvencijos dėl patvariųjų organinių teršalų A priedą pateikimo Europos Sąjungos vardu EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 191 straipsnio 1 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) 2004 m. lapkričio 16 d. Sąjunga 2004 m. spalio 14 d. Tarybos sprendimu 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu ratifikavo Stokholmo konvenciją dėl patvariųjų organinių teršalų[9]; (2) kadangi Sąjunga yra šios konvencijos šalis, ji gali siūlyti konvencijos priedų pakeitimus. Konvencijos A priede išvardyti patvarieji organiniai teršalai (POT), kuriuos reikia pašalinti; (3) remiantis turima moksline informacija ir peržiūros ataskaitomis, taip pat tinkamai atsižvelgus į D priede išdėstytus peržiūros kriterijus, matyti, kad dikofolas turi POT savybių; (4) ES dikofolą įvardijo kaip galimą POT 1979 m. Tolimų tarpvalstybinių oro teršalų pernašų konvencijos protokole dėl patvarių organinių teršalų. Be to, remiantis preliminariu Patvariųjų organinių teršalų kontrolės komiteto vertinimu, atliktu siekiant nustatyti endosulfano pakaitalus, dikofolas atitinka konvencijos D priede nustatytus kriterijus; (5) Sąjungoje dikofolas jau nebeteikiamas rinkai ir nebenaudojamas. Negalima atmesti galimybės, kad ši medžiaga vis dar gaminama, naudojama arba dideliais kiekiais netyčia išmetama trečiosiose šalyse; (6) kadangi dikofolas gali būti toli pernešamas aplinkoje, priemonių, kurių imamasi šalies ar Sąjungos mastu, nepakanka siekiant užtikrinti aukšto lygio aplinkos ir žmonių sveikatos apsaugą, todėl reikia imtis veiksmų tarptautiniu mastu; (7) todėl Sąjunga konvencijos sekretoriatui turėtų pateikti pasiūlymą įtraukti dikofolą į konvencijos A priedą, PRIĖMĖ ŠĮ SPRENDIMĄ: 1 straipsnis 1. Sąjunga pateikia pasiūlymą įtraukti dikofolą (CAS numeris 115-32-2) į Stokholmo konvencijos dėl patvariųjų organinių teršalų (toliau – konvencija) A priedą. 2. Komisija Sąjungos vardu praneša apie šį pasiūlymą konvencijos sekretoriatui ir kartu pateikia visą informaciją, kurios reikalaujama konvencijos D priede. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] OL L 209, 2006 7 31, p. 1 [2] OL L 158, 2004 4 30, p. 7. [3] OL L 81, 2004 3 19, p. 35. [4] OL L 230, 1991 8 19, p. 1. [5] 2008 m. rugsėjo 30 d. Komisijos sprendimas (2008/764/EB) dėl dikofolo neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo (OL L 262, 2008 10 1, p. 40). [6] 2007 m. gruodžio 4 d. Komisijos reglamentas (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (OL L 325, 2007 12 11, p. 3). [7] OL L 123, 1998 4 24, p. 1. [8] Paskelbta http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] OL L 209, 2006 7 31, p. 1.